b'\n_START_ARTICLE_\nRudolfinum, Ljubljana\n_START_SECTION_\nZgradba in okolica\n_START_PARAGRAPH_\nLeta 1883 je cesar Franc Jo\xc5\xbeef sam polo\xc5\xbeil temeljni kamen dana\xc5\xa1nje muzejske stavbe ob 600. obletnici priklju\xc4\x8ditve Kranjske Avstriji. Temu dogodku je pri\xc4\x8da tudi spominska plo\xc5\xa1\xc4\x8da v vhodni avli. Stavba je bila zgrajena leta 1888 v neorenesan\xc4\x8dnem slogu, po na\xc4\x8drtih slovenskega arhitekta Vilijema Trea. Isto\xc4\x8dasno je bil urejen tudi park pred muzejem. Leta 1904 je bil vanj postavljen kip Janeza Vajkarda Valvasorja (delo Alojzija Gangla). Vhodni portal muzeja krasijo \xc5\xa1tirje kipi, ki upodabljajo umetnost, zgodovino, naravoslovje in delo. Stropne poslikave v muzeju sta prispevala Janez \xc5\xa0ubic in Jurij \xc5\xa0ubic. Na ograji stopni\xc5\xa1\xc4\x8da, ki vodi v 1. nadstropje, so kipi osmih muz, 4 liki na stropni poslikavi nad stopni\xc5\xa1\xc4\x8dem pa predstavljajo prispodobe za arheologijo, umetnost, zgodovino in naravoslovje. V isti stavbi deluje tudi Prirodoslovni muzej Slovenije._NEWLINE_22. januarja 1886 je Kranjski de\xc5\xbeelni zbor Ob\xc4\x8dini Spodnja \xc5\xa0i\xc5\xa1ka odvzel parcele, na katerih so se nahajali Rudolfinum, grad Tivoli, vile Mayer, Cambiaggio in Vollheim ter Kolizej ter jih dodelil mestu Ljubljana._NEWLINE_Leta 1991 je bilo notranje muzejsko dvori\xc5\xa1\xc4\x8de prekrito in s tem je bil pridobljen prostor za razne prireditve in ob\xc4\x8dasne dodatne razstave, leta 2006 pa je bil odprt lapidarij v novem prizidku na zunanjem dvori\xc5\xa1\xc4\x8du.'